[{"text_idx": "#000001", "text": "UEA kritikata pro troa neu\u0306traleco"}, {"text_idx": "#000002", "text": "UEA devus pli klare kondamni la militan agreson de Rusio kontrau\u0306 Ukrainio. Tion opiniis pluraj partoprenantoj de Baltiaj Esperanto-Tagoj en Litovio. Pro la politika situacio neniu el la alig\u0302intaj rusianoj povis c\u0302eesti la arang\u0302on."}, {"text_idx": "#000003", "text": "Solena inau\u0306guro, kun kortus\u0302aj salutvortoj de la 88-jara latvino Biruta Rozenfelde, kiu, reveninte en 1956 de 6-jara deportado en Amura regiono, lernis Esperanton kaj organizis la 1-an BET en 1959. Foto: Ulrich Matthias."}, {"text_idx": "#000004", "text": "Kun 263 alig\u0302intoj el 31 landoj la Baltiaj Esperanto-Tagoj en Klaipe\u0307da (Litovio) estis la unua granda tutsemajna Esperanto-arang\u0302o en la nuna jaro. G\u0302i dau\u0306ris de la 9-a g\u0302is 17-a de julio, kaj efektive venis c\u0302irkau\u0306 200 partoprenantoj. Pro la politikaj cirkonstancoj, neniu el la 13 alig\u0302intaj rusoj sukcesis veni."}, {"text_idx": "#000005", "text": "Dum la akceptado, multaj kongresanoj malg\u0302ojis pro du aferoj: ec\u0302 tiuj, kiuj jam antau\u0306pagis c\u0302ion, devis krompagi ankorau\u0306 20 g\u0302is 30 eu\u0306rojn pro la kreskinta inflacio, kaj c\u0302irkau\u0306 duonon de la kongresanoj oni log\u0302igis 4 km for de la kongresejo. La buskunligo estis sufic\u0302e bona, sed malfacilis trovi informojn pri linioj kaj akiro de semajna bileto."}, {"text_idx": "#000006", "text": "Okazis tre interesaj prelegoj de renomaj prelegantoj. Antau\u0306tagmeze au\u0306deblis kutime esperantologia prelego de prof. Ilona Koutny, prelego pri spacteleskopoj de prof. Amri Wandel kaj prelego pri interkultura kompetento au\u0306 alia temo de prof. Duncan Charters. Multaj kongresanoj bedau\u0306ris, ke la prelegoj de Koutny kaj Wandel estis c\u0302iam samtempaj."}, {"text_idx": "#000007", "text": "Aparte entuziasmiga (kaj danciga) estis la koncerto de Sepa kaj Asorti, sed menciindas ankau\u0306 koncertoj de Georgo Handzlik, Sas\u0302a Pilipovic, Anjo Amika kaj Mikaelo Brons\u0302tejn (kiu partoprenis nur per Zoom, dum Sergeo Stras\u0302nenko kantis liajn kantojn surloke). Tre ridigis la c\u0302eestantojn la kabaredo \u201eMi diros al vi sekrete\u201c de la teatro \u201eVerda Banano\u201c, prezentita de Georgo Handzlik kaj Sas\u0302a Pilipovic.\nPost la oficiala vespera programo oni ofte kunvenis por ankorau\u0306 kanti kun gitaro \u2013 precipe la \u201eorajn kantojn\u201c el Rusio."}, {"text_idx": "#000009", "text": "Resume, tiu c\u0302i unua vere granda Esperanto-arang\u0302o en orienta Eu\u0306ropo de post la pandemio estis ege sukcesa, pro interesa programo, belegaj koncertoj, agrablaj ekskursoj kaj bonega etoso. Unu kongresano konstatis post la reveno, ke li infektig\u0302is de kronviruso. Ni esperu, ke li restis la sola."}, {"text_idx": "#000011", "text": "Fortajn emociojn dum BET vekis la diskuto \u201dUEA hodiau\u0306: demandoj kaj respondoj\u201c. G\u0302in enkondukis la du c\u0302eestantaj estraranoj de UEA, Duncan Charters kaj Amri Wandel. Ili parolis mallonge pri aktualaj defioj de UEA kaj menciis aparte la vendon de la domo en Roterdamo \u2013 kaj la sintenon de UEA al la milito en Ukrainio."}, {"text_idx": "#000012", "text": "De tiam, la kunveno traktis nur tiun c\u0302i duan punkton. Kvar el la c\u0302irkau\u0306 30 c\u0302eestantoj esprimis fortan malkontenton pri la deklaro de UEA de la 27-a de februaro, lau\u0306 kiu UEA \u201dne prenas politikajn poziciojn, krom pledi por la justeco de egalrajtiga internacia komunikilo\u201c."}, {"text_idx": "#000015", "text": "Charters klopodis defendi la \u201dneu\u0306tralecon\u201c kaj atentigis pri iu \u201ddua deklaro de UEA\u201c, kiu aperis kelkajn tagojn post la unua. Sed montrig\u0302is, ke tiu c\u0302i \u201ddua deklaro\u201c ne estas konata al la c\u0302eestantoj, kaj ke li celis per tiu esprimo nur la enkondukajn vortojn de gazetara komuniko de la 5-a de marto pri \u201cHelpo-servo de UEA kaj TEJO\u201d, kiu parolas pri \u201ckondamnataj militaj agresoj\u201d."}, {"text_idx": "#000016", "text": "Kiel lasta kontribuanto, Jozef Reinvart, estrarano de Eu\u0306ropa Esperanto-Unio, subtenis Charters en la opinio, ke, se oni kondamnas unu militon, oni devus kondamni ankau\u0306 c\u0302iujn aliajn militojn en la mondo."}, {"text_idx": "#000017", "text": "Jam post la kunveno Duncan Charters ricevis kritikon ankau\u0306 de alia flanko: en la c\u0302iutaga BET-gazeto \u201dLumturo\u201c la BET-anino Dalia Pileckiene\u0307 riproc\u0302is al li troan atenton pri \u201dflankaj opinioj\u201c, tiel ke \u201doni ne devas miri pri la lastatempa krizo en la organizo g\u0302enerale\u201c."}, {"text_idx": "#000018", "text": "Lau\u0306 s\u0302i, la demando pri la sinteno de UEA al la milito en Ukrainio \u201dvere interesis nur kelkajn personojn (2-3), sed la aliajn interesis ankau\u0306 onta strategio de UEA\u201c."}]